เบี้ยประกันเดินทางพุ่ง20%
คนไทยแห่เที่ยว-เรียนต่อเมืองนอกเอไอจีขายทราเวลการ์ดบริการทั่วโลก
3 มิ.ย. 2556

คนไทยแห่เที่ยว-เรียนต่อเมืองนอกเอไอจีขายทราเวลการ์ดบริการทั่วโลก
“เอไอจี” ยิ้มแฉ่ง คนไทยแห่เที่ยวเมืองนอก ดันเบี้ยประกันเดินทางโตตาม 20%
นายอิศรศักดิ์ เทศรัตนวงศ์ รองประธานกลุ่มธุรกิจประกันภัยลูกค้ารายย่อย บริษัท นิวแฮมพ์เชอร์ อินชัวรันส์ ในกลุ่มเอไอจี ประเทศไทย เปิดเผยว่า ในช่วง 5 เดือนของปีนี้ที่ผ่านมา ยอดขายประกันภัยการเดินทาง หรือทราเวลการ์ด ของบริษัทมีการเติบโตอย่างมากถึง 20% เนื่องจากคนไทยเดินทางไปท่องเที่ยวและศึกษาต่อยังต่างประเทศเพิ่มมากขึ้น
“ตอนนี้ประกันทราเวลการ์ดของเรามีแชร์ในตลาดเป็นอันดับหนึ่ง เนื่องจากแบบประกันเรามีจุดเด่นอยู่ที่มีเครือข่ายบริการช่วยเหลือฉุกเฉินอยู่ทั่วโลก และพร้อมให้บริการลูกค้าตลอด 24 ชั่วโมง ซึ่งล่าสุดก็ยังมีแบบประกันภัยการเดินทางที่ให้ความคุ้มครองเฉพาะในประเทศออกมาขายอีกด้วย” นายอิศรศักดิ์ กล่าว
สำหรับช่องทางขายหลักของทราเวลการ์ด ก็มาจากบริษัทตัวแทนท่องเที่ยว บริษัทนายหน้าขายประกัน และการขายผ่านอินเทอร์เน็ต โดยล่าสุดยังได้ขยายช่องทางขายผ่านเทสโก้ โบรกเกอร์อีกหนึ่งแห่ง โดยได้สิทธิขายประกันภัยเดินทางแต่เพียงผู้เดียวอีกด้วย
นอกจากนี้ บริษัทยังได้มีการปรับปรุงหรือรีแบรนด์แบบประกันตั๋วการแสดง หรือทิคเก็ตโพรเทกต์ใหม่ ด้วยจุดขาย “ไปดูไม่ได้ คืนเงินเต็ม” เพื่อให้ลูกค้าใช้บริการมากขึ้น หลังจากเปิดให้บริการมาแล้ว 3 ปี และได้รับการตอบรับจากลูกค้าพอสมควร ขายเบี้ยได้ปีละไม่ต่ำกว่า 10 ล้านบาท โดยเฉพาะการขายผ่านช่องทางอินเทอร์เน็ต ซึ่งยังคงร่วมมือกับบริษัท ไทยทิคเก็ตเมเจอร์ ด้วยการเสนอขายประกันทิคเก็ตโพรเทกต์ให้กับลูกค้าที่สนใจ โดยไม่ได้มีการบังคับแต่อย่างใด
ทั้งนี้ บริษัทจะคิดค่าเบี้ยทิคเก็ตโพรเทกต์อยู่ที่ 7% ของราคาตั๋วการแสดงทุกประเภท โดยได้เพิ่มความคุ้มครองกรณีที่ผู้เอาประกันติดสอบกะทันหันเข้าไปด้วย จากเดิมที่ให้ความคุ้มครองเฉพาะกรณีติดงานด่วน บาดเจ็บหรือป่วย และกรณีเกิดอุบัติเหตุ
นายอิศรศักดิ์ กล่าวว่า นอกจากลูกค้าคนไทยแล้ว ลูกค้าที่อยู่ต่างประเทศและได้ซื้อตั๋วมาดูคอนเสิร์ตในไทย ส่วนใหญ่แล้วก็จะซื้อทิคเก็ตโพรเทกต์ร่วมด้วย เนื่องจากได้มีการจองซื้อตั๋วล่วงหน้ากันเป็นเวลาหลายเดือน ทำให้มีโอกาสสูงที่จะติดภารกิจด่วน ไม่สามารถมาดูคอนเสิร์ตได้ตามแผน
ขณะที่ผลประกอบการของกลุ่มบริษัท เอไอจี ประเทศไทย ไตรมาสแรกที่ผ่านมามีรายรับสุทธิอยู่ที่ 674 ล้านบาท โดยบริษัท นิวแฮมพ์เชอร์ อินชัวรันส์ มีกำไรสุทธิอยู่ที่ 22 ล้านบาท มีอัตราส่วนความเพียงพอของเงินกองทุน 681% และบริษัท เอไอจี ประกันภัย (ประเทศไทย) มีกำไรสุทธิอยู่ที่ 9 ล้านบาท มีอัตราส่วนความเพียงพอของเงินกองทุน 942%